**Obrazloženje**

**Nacrta Odluke o komunalnoj naknadi**

Odredbom članka 130. stavkom 1. Zakona o komunalnom gospodarstvu (Narodne novine, broj 68/18 - u daljnjem tekstu: Zakon), propisano je da će jedinica lokalne samouprave donijet odluku o komunalnoj naknadi iz članka 95. stavka 1. Zakona u roku od šest mjeseci od dana stupanja na snagu Zakona.

Na temelju odredbe članka 95. stavka 1. Zakona, predstavničko tijelo jedinice lokalne samouprave donosi odluku o komunalnoj naknadi kojom se određuju:

- područja zona u jedinici lokalne samouprave u kojima se naplaćuje komunalna naknada,

- koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada,

- koeficijent namjene (Kn) za  nekretnine za koje se plaća komunalna naknada,

- rok plaćanja komunalne naknade,

- nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade i

- opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Sukladno svemu navedenom, Općina Sirač dužna je donijeti Odluku o komunalnoj naknadi usklađenu sa novim Zakonom koji je stupio na snagu dana 04. kolovoza 2018. godine.

Odluka o komunalnoj naknadi predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta odluke o komunalnoj naknadi na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluke o komunalnoj naknadi uputit će se na donošenje Općinskom vijeću Općine Sirač.